Diari Oficial de la Generalitat Valenciana


Sumari del DOGV 4008, del 28-05-2001 (2001/4962)

ORDRE de 9 de maig de 2001, de la Conselleria de Benestar Social, per la qual es convoquen els VIII Premis Projectes Fi de Carrera en matèria d'Accessibilitat al Medi Físic.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   4008

Data del DOGV
:   28-05-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/4962


Data del document
:   09-05-2001

Organisme emissor
:   Conselleria de Benestar Social

Tipus de document
:   Ordre

Descriptors 

:   * premi cultural
    * universitat
    * mitjans per a discapacitats
    * distinció honorífica

ORDRE de 9 de maig de 2001, de la Conselleria de Benestar Social, per la qual es convoquen els VIII Premis Projectes Fi de Carrera en matèria d'Accessibilitat al Medi Físic. [2001/4962]
  
La voluntat decidida de la Conselleria de Benestar Social d'aconseguir que les nostres ciutats siguen aptes per a tots els seus habitants amb independència de les seues possibles limitacions en la mobilitat es tradueix en el desenvolupament d'unes línies d'actuació encaminades a eliminar barreres físiques a través d'ajudes econòmiques amb aquesta finalitat, a eliminar barreres socials mitjançant la mentalització social per a la qual s'utilitzen, entre altres mitjans, les campanyes dirigides a la població general amb especial dedicació a la població escolar i a la potenciació de l'accessibilitat, dedicant esforços en la informació, sensibilització i formació dels tècnics responsables del disseny i els projectes sobre els quals es construeixen les ciutats.
  
Dins d'aquest últim apartat s'enquadren els VIII Premis Projectes fi de Carrera en Matèria d'Accessibilitat al Medi Físic, amb la finalitat de potenciar no sols la realització d'estudis sobre la matèria de futurs i futures professionals, sinó també les actituds d'aquestes persones que es materialitzaran en un treball que donarà lloc a ciutats més accessibles, on tots els veïns i veïnes assumisquen els espais adaptats com a forma natural i habitual de viure en cada medi.
  
Aquesta convocatòria és un pas més en la decidida carrera per a eliminar tots els obstacles que, encara avui, troben les persones amb mobilitat reduïda en la seua vida quotidiana, i aconseguir que en el futur les nostres ciutats, parcs, platges, medi urbà... es convertisquen en un entorn en què tots, sense diferències, puguen sortir-se'n amb autonomia.
  
Per això, i en virtut de les facultats atribuïdes pel Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
Ordene
  
Article 1. Objecte i participants
  
Es convoquen els VIII Premis Projectes Fi de Carrera en matèria d'Accessibilitat al Medi Físic.
  
Els premis tenen com a objecte reconéixer els projectes fi de carrera realitzats per alumnes de la Universitat Politècnica de València, l'Escola Politècnica Superior de la Universitat d'Alacant, l'Escola Superior de Tecnologia i Ciències Experimentals de la Universitat Jaume I de Castelló i l'Escola Tècnica de Disseny Industrial Cardenal Herrera-CEU, el contingut dels quals aborde el tema de l'accessibilitat al medi físic i signifiquen una millora en la qualitat de vida dels ciutadans i de les ciutadanes, així com la tasca dels departaments universitaris a qui estan adscrits els professors-tutors dels projectes.
  
Article 2. Seccions i quantia dels premis
  
S'estableixen tres premis de 500.000 pessetes, 3.005,06 euros, que s'adjudicaran en tres seccions diferents:
  
1. Treballs d'accessibilitat: treballs l'objectiu principal del qual és la mateixa accessibilitat, tant com a estudis teòrics i d'investigació, com d'estudis pràctics. En les àrees d'urbanisme, arquitectura i enginyeria.
  
2. Treballs genèrics: treballs en què, independentment de l'objectiu plantejat pels departaments o professors corresponents, resolguen, de la forma més adequada, l'accessibilitat com un paràmetre o requisit més dins del projecte global.
  
En les àrees d'urbanisme, arquitectura i enginyeria.
  
3. Ajudes tècniques: estudis sobre ajudes tècniques complementàries a l'urbanisme, edificació, transport i de la comunicació.
  
L'import dels premis es distribuirà entre l'autor del projecte fi de carrera i el departament universitari a qui estiga adscrit el seu professor-tutor, i li adjudicarà a cada un d'ells la quantia de 250.000 pessetes, 1.502,53 euros.
  
En cas de quedar desert el premi en algun dels tres apartats, podrà atorgar-se dins d'una altra secció, si el jurat estima que n'hi ha treballs que en són mereixedors.
  
Article 3. Presentació de treballs i documentació
  
3.1 Els treballs hauran de presentar-se personalment o per correu certificat en la Direcció General d'Integració Social de Discapacitats, sítia al carrer de Colom número 80, codi postal 46996, València, indicant en el sobre «Premis Projectes Fi de Carrera 2001», sense perjuí del que disposa l'article 38.4 de la Llei 4/1999, de 13 de gener, de modificació de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú (BOE número 12, de 14 de gener de 1999).
  
3.2 Les persones interessades presentaran:
  
a) Un escrit en el qual es manifestarà la seua voluntat de presentar-se al concurs i en el qual constaran les següents dades relatives a (veure Annex I):
  
1. Treball: títol i secció a què es presenta.
  
2. Autor/autora: nom i cognoms, domicili, telèfon i DNI
  
3 Tutor/tutora: nom i cognoms, departament i escola.
  
b) Còpia del projecte final de carrera que incloga tot el material gràfic que forma part d'aquest. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en la qual es detallen els aspectes del treball i les solucions pràctiques que proposa i que, segons el parer de la persona concursant, puguen ser, posteriorment, valorades pel jurat des del punt de vista de l'accessibilitat. L'extensió de l'esmentada memòria no superarà els quatre folis.
  
c) Certificat en què conste la data en què ha sigut aprovat el projecte en la universitat corresponent. La participació en aquesta convocatòria exigeix que el projecte fi de carrera haja sigut aprovat per la universitat corresponent en el període comprés entre l'1 d'octubre del 2000 i el 30 de setembre de 2001.
  
Article 4. Termini de presentació
  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el dia 15 d'octubre de 2001.
  
Article 5. Composició del jurat
  
La composició del jurat és la següent:
  
- President: el director general d'Integració Social de Discapacitats o persona que el substituïsca.
  
- Vicepresident: el vicerector d'Investigació, Desenvolupament i Innovació de la Universitat Politècnica de València.
  
- Vocals:
  
\* El cap del Servei de l'Oficina Tècnica de Projectes i Obres de la Conselleria de Benestar Social.
  
\* Un professor o una professora de la Universitat Politècnica de València per cada una de les tres seccions establides en l'article 2, designats pel Rector de la Universitat.
  
\* Un professor o una professora de l'Escola Politècnica Superior de la Universitat d'Alacant, designat pel director de l'Escola.
  
\* Un professional expert en matèria d'accessibilitat designat pel director general d'Integració Social de Discapacitats.
  
\* Una persona representant del Col·legi Oficial d'Arquitectes de la Comunitat Valenciana.
  
\* Una persona representant del Consell de Col·legis Oficials d'Aparelladors i Arquitectes Tècnics de la Comunitat Valenciana.
  
\* Un tècnic o una tècnica de la Direcció General d'Integració Social de Discapacitats, que actuarà com a secretari/secretària.
  
El jurat podrà declarar deserts els premis.
  
Article 6. Resolució
  
Es delega en el director general d'Integració Social de Discapacitats la resolució d'aquesta convocatòria, la qual es dictarà en base al veredicte vinculant del jurat i esgotarà la via administrativa.
  
El termini màxim per a dictar resolució serà d'un mes comptador des de la data de finalització del termini de presentació de treballs, fixat en aquesta ordre.
  
Article 7. Publicació i retirada dels treballs
  
La resolució de la convocatòria serà publicada en periòdics de difusió autonòmica, així com en la seu de la Direcció General d'Integració Social de Discapacitats, en el Rectorat de la Universitat Politècnica de València, i en l'Escola Politècnica d'Alacant.
  
La Direcció General d'Integració Social de Discapacitats, en virtut de l'autorització expressa de l'autor o de l'autora, es reserva el dret de publicar, totalment o parcialment, el contingut dels treballs premiats. L'autorització expressa s'efectuarà per escrit, comprensiva de l'abast de la cessió, segons les obligacions dels concursant premiats a què es fa referència en l'article 8.4 de la convocatòria,
  
Els treballs que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no es retiren en aquell termini quedaran en poder de la Direcció General d'Integració Social de Discapacitats, que els podrà destruir o publicar, difondre o reproduir totalment o parcialment.
  
Article 8. Obligacions de les persones premiades
  
1. Acceptar la totalitat de les bases de la convocatòria.
  
2. Assumir les actuacions de control financer que escaiguen a la Intervenció General en relació al premi concedit.
  
3. Comunicar a la Direcció General d'Integració Social de Discapacitats l'obtenció d'ajudes per la mateixa finalitat, procedents de l'administració pública o d'ens públics o privats.
  
4. Cedir a la Direcció General d'Integració Social de Discapacitats el treball, en el cas que resulte premiat, autoritzant l'esmentada direcció general per temps il·limitat i en qualsevol àmbit territorial, per a l'exercici dels drets de reproducció, distribució, comunicació pública i modificació dels projectes premiats.
  
Article 9. Pagament i justificació
  
El pagament de la totalitat de l'import es realitzarà una vegada dictada pel director general d'Integració Social de Discapacitats, la resolució d'adjudicació dels premis i en la mesura que aquesta resolució suposa la conformitat amb la justificació de les quantitats atorgades.
  
Article 10
  
S'estableix una dotació pressupostària d'1.500.000 pessetes, 9.015,18 euros, que serà atesa dins de la secció 16, servei 06, a càrrec del programa pressupostari 313.40, línia de subvenció T3067/000/01 foment, formació i participació social.
  
Disposició Final
  
Contra les bases d'aquesta convocatòria es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la seua publicació, o bé, recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació. Tot això d'acord amb el que estableixen els articles 116 i 117 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú i els articles 10 i 46 de la Llei 29/1998, de 13 de juliol, Reguladora de la Jurisdicció contenciosa administrativa, sense perjuí que puga exercitar-se qualsevol altre que s'estime procedent.
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
València, 9 de maig de 2001
  
El conseller de Benestar Social